Na temelju članka 118. Zakona o odgoju i obrazovanju u osnovnoj i srednjoj školi (Narodne novine 87/08, 86/09, 92/10, 105/10, 90/11, 5/12,16/12, 86/12, 126/12, 94/13 i 152/14 ) i članaka 28. i 179. Statuta Gimnazije Tituša Brezovačkog, Zagreb, Habdelićeva 1 (u daljem tekstu: Škola), Školski odbor na sjednici održanoj dana 2. svibnja 2016. donio je

**P O S L O V N I K**

**O RADU ŠKOLSKOG ODBORA**

# 1. OPĆE ODREDBE

Članak 1.

Poslovnikom o radu Školskog odbora uređuje se:

* pripremanje sjednica,
* sazivanje sjednica,
* vođenje sjednica i način odlučivanja,
* prava i dužnosti članova školskog odbora,
* druga pitanja važna za održavanje sjednica.

Članka 2.

Odredbe ovog poslovnika primjenjuju se i na druge osobe koje su nazočne i sudjeluju u radu Školskog odbora (u daljnjem tekstu: Odbor).

Članak 3.

O pravilnoj primjeni odredbi ovog poslovnika brine se predsjedatelj Odbora.

**2. PRIPREMANJE I SAZIVANJE SJEDNICA**

Članak 4.

Odbor radi na sjednicama.

Sjednice se održavaju u sjedištu Škole, te se održavaju prema potrebi.

Članak 5.

Konstituirajuću sjednicu saziva ravnatelj škole u roku od 15 dana od kada je imenovana većina članova Odbora.

Konstituirajuću sjednicu do izbora predsjednika vodi najstariji član Odbora.

Članak 6.

Dnevni red konstituirajuće sjednice obvezno sadrži:

* izvješće predsjedatelja sjednice o imenovanim članovima Odbora,
* verificiranje mandata imenovanih članova Odbora,
* izbor predsjednika i zamjenika predsjednika Odbora.

Članak 7.

Verifikaciju mandata članova Odbora provodi predsjedatelj sjednice provjerom identiteta članova.

Članovima Odbora mandat teče od dana konstituiranja Odbora.

U slučaju razrješenja i imenovanja člana Odbora nakon konstituiranja, mandat novom članu počinje teći od sjednice Odbora na kojem će mu se provjeriti identitet i traje do isteka mandata ostalim članovima Odbora.

Članak 8.

Za predsjednika i zamjenika predsjednika Odbora može biti izabran svaki član Odbora koji sam istakne kandidaturu ili ga predloži netko drugi. Prije glasovanja o izboru predsjednika i zamjenika predsjednika, kandidati se moraju izjasniti o prihvaćanju kandidature.

Predsjednik i zamjenik predsjednika Odbora biraju se većinom glasova svih članova na četiri godine.

O kandidatima za predsjednika i zamjenika predsjednika Odbora članovi glasuju javno.

Nakon izbora predsjednika Odbora predsjedatelj sjednice predaje predsjedniku vođenje sjednice Odbora.

O konstituiranju Odbora ravnatelj je dužan izvijestiti Osnivača najkasnije u roku od pet dana od konstituiranja.

Članak 9.

Sjednicu Odbora saziva predsjednik Odbora, a u slučaju njegove spriječenosti njegov zamjenik.

Prijedlog za sazivanje može dati svaki član Odbora.

Predsjednik Odbora obvezan je sazvati sjednicu Odbora ako to traži 1/3 članova Odbora ili ravnatelj.

Ako predsjednik Odbora, u slučaju iz stavka 3.ovog članka ne sazove sjednicu, a radi se o potrebi

hitnog odlučivanja te zakonitosti rada Škole, sjednicu Odbora ovlašten je sazvati ravnatelj.

Datum i vrijeme održavanja sjednice definirati će se na način da odgovara većini članova

Odbora.

Članak 10.

Pozivi za sjednicu dostavljaju se elektroničkom poštom s prijedlogom dnevnog reda

i materijalima za sjednicu najkasnije 3 dana prije održavanja sjednice.

Pozivi se dostavljaju svim članovima Odbora, ravnatelju škole i drugim osobama koje se u svezi

s dnevnim redom pozivaju na sjednicu.

Članak 11.

O radu sjednice Školskog odbora vodi se zapisnik.

Zapisnik vodi tajnik Škole ili osoba koju odredi predsjednik Odbora u slučaju spriječenosti tajnika.

**3. NAČIN ODLUČIVANJA I TIJEK SJEDNICE**

Članak 12.

Sjednicom predsjedava predsjednik Odbora, a u slučaju njegove spriječenosti zamjenik predsjednika. U slučaju spriječenosti zamjenika predsjednika, sjednicu vodi najstariji član Odbora.

Članak 13.

Pravo odlučivanja na sjednici imaju članovi Odbora.

Odbor odlučuje većinom glasova svih članova.

Ostali prisutni imaju pravo sudjelovati u raspravi uz prethodnu suglasnost predsjedatelja, ali bez prava odlučivanja.

Članak 14.

Kada je na sjednici nazočna većina svih članova, predsjedatelj otvara sjednicu.

Nakon otvaranja sjednice, predsjedatelj poziva članove da iznesu eventualne primjedbe na zapisnik s prethodne sjednice.

O iznesenim primjedbama odlučuju članovi, a nakon toga se glasuje o eventualnim dopunama zapisnika.

Ako nije bilo dopuna zapisnika ili nakon glasanja o dopunama zapisnika članovi Odbora glasuju o prihvaćanju zapisnika s prethodne sjednice.

Članak 15.

Dnevni red sjednice utvrđuje se na temelju prijedloga dnevnog reda koji je dostavljen uz

poziv na sjednicu.

Svaki član Odbora ima pravo prije utvrđivanja dnevnog reda predložiti izmjene koje Odbor može usvojiti.

Dnevni red se utvrđuje većinom glasova.

Utvrđeni dnevni red ne može se tijekom sjednice mijenjati.

Članak 16.

Na sjednici nitko ne može govoriti prije nego što dobije riječ predsjedatelja.

Materijale na sjednici u pravilu obrazlaže osoba koja je materijal pripremila ili ravnatelj.

Predsjedatelj se brine o tome da govornik ne bude ometan u svom govoru.

Sudionik u raspravi koji dobije riječ obvezan je pridržavati se predmeta rasprave prema utvrđenom dnevnom redu.

Ukoliko se sudionik u raspravi u svom izlaganju udalji od točke dnevnog reda, predsjedatelj će ga opomenuti da se treba pridržavati dnevnog reda, a ako isti tako ne postupi, predsjedatelj mu može uskratiti pravo na daljnje izlaganje o točki koja je predmet rasprave.

Članak 17.

Nakon zaključenja rasprave Odbor pristupa odlučivanju.

Prije glasovanja predsjedatelj oblikuje prijedlog odluke ili drugog akta koji se treba donijeti u svezi s pojedinom točkom dnevnog reda.

Odbor odlučuje javnim glasovanjem, osim kada je zakonom ili statutom Škole određeno da se o pojedinom predmetu glasuje tajno.

Članovi glasuju javno tako da se dizanjem ruke izjašnjavaju za ili protiv prijedloga odluke ili drugog akta.

Članovi glasuju tajno tako da na glasačkom listiću zaokruže redni broj ispred osobe ili prijedloga za koji glasuju.

Članak 18.

Rezultate glasovanja utvrđuje predsjedatelj sjednice.

Na temelju rezultata glasovanja predsjedatelj sjednice objavljuje je li određeni prijedlog usvojen ili odbijen.

Predsjedatelj potpisuje odluke i druge akte koje donosi Odbor.

Nakon što su svi predmeti predviđeni dnevnim redom raspravljeni i kada je o njima odlučeno, predsjedatelj zaključuje sjednicu.

**4. ODRŽAVANJE REDA I STEGOVNE MJERE**

Članak 19.

Svakoj osobi koja sudjeluje u radu na sjednici, ukoliko se ne pridržava reda i ne poštuje odredbe ovoga poslovnika, mogu se izreći ove stegovne mjere:

* opomena,
* uskraćenje sudjelovanja u raspravi,
* udaljenje sa sjednice.

Članak 20.

Opomena se izriče osobi:

* koja u izlaganju odstupi od predmeta o kojem se raspravlja,
* koja se uključi u raspravu bez dopuštenja predsjedatelja,
* koja svojim upadicama ili na drugi način ometa govornika,
* koja omalovažava ili vrijeđa predsjedatelja, članove ili druge osobe nazočne na sjednici Odbora,
* koja na drugi način krši odredbe ovoga poslovnika i remeti red na sjednici.

Opomenu izriče predsjedatelj.

Članak 21.

Mjera uskraćenja sudjelovanja u raspravi izriče se osobi koja i nakon izrečene opomene govorom, izjavama ili ponašanjem nastavi s kršenjem odredaba ovoga poslovnika.

Mjeru uskraćenja sudjelovanja u raspravi izriče predsjedatelj.

Članak 22.

Mjera udaljavanja sa sjednice izriče se osobi kojoj je ranije izrečena mjera uskraćenja sudjelovanja u raspravi, a koja toliko remeti red i krši odredbe ovoga poslovnika da dovodi u pitanje daljnje održavanje sjednice.

Mjeru udaljavanja sa sjednice, na prijedlog predsjedatelja, izriče Odbor.

Osoba kojoj je izrečena mjera udaljavanja sa sjednice, dužna je odmah napustiti prostor u kojem se održava sjednica.

Udaljavanje sa sjednice odnosi se samo na sjednicu na kojoj je ova mjera izrečena.

**5. ODLAGANJE I PREKID SJEDNICE**

Članak 23.

Sjednica Odbora odložit će se kada nastupe okolnosti koje onemogućuju održavanje sjednice u zakazano vrijeme.

Sjednica će se odložiti i kada se prije započinjanja sjednice utvrdi da na sjednici nije nazočan potreban broj članova Odbora.

Sjednicu odlaže predsjedatelj sjednice.

Članak 24.

Sjednica se prekida:

* kada se tijekom sjednice broj nazočnih članova smanji ispod broja potrebnog za održavanje sjednice,
* kada dođe do težeg remećenja reda na sjednici, a predsjedatelj nije u mogućnosti održati red primjenom mjera iz članka 22. ovoga Poslovnika,

Sjednicu prekida predsjedavatelj sjednice.

Ako pojedini član smatra da nema razloga za prekid sjednice, on može predložiti da se sjednica nastavi.

Odluku o nastavku sjednice donosi Odbor većinom glasova.

Članak 25.

Kada je sjednica odložena ili prekinuta, predsjedatelj izvješćuje nazočne članove o novom vremenu održavanja sjednice, a ostale članove u skladu s člankom 10. ovoga Poslovnika.

**6. PRAVA I DUŽNOSTI ČLANOVA**

Članak 26.

Članovi Odbora mogu:

* sudjelovati u radu sjednica,
* postavljati pitanja predsjedatelju i drugim osobama koje sudjeluju u radu na sjednici,
* podnositi prijedloge i tražiti da se o njima raspravlja i odlučuje.

Članak 27.

Član Odbora dužan je čuvati osobne podatke i druge povjerljive podatke koje dozna u obavljanju dužnosti.

**8. ZAVRŠNE ODREDBE**

Članak 28.

Danom stupanja na snagu ovog Poslovnika prestaje važiti Poslovnik o radu školskog odbora od 15. svibnja 2013. godine.

Članak 29.

Ovaj Poslovnik stupa na snagu danom donošenja.

KLASA: 602-03/16-07-1/01

URBROJ: 251-288-16-1

Zagreb, 2. svibnja 2016. godine

Predsjednica Školskog odbora:

Vlasta Sokolić, prof.